Foto: Index

AFERI oko smjene šefa SOA-e Dragana Lozančića još se ne nazire kraj. Predsjednica Kolinda Grabar Kitarović prošlog je tjedna potpisala zahtjev za Lozančićevim razrješenjem, obrazloživši to povredama Zakona o sigurnosnom obavještajnom sustavu. No, do smjene može doći tek kad Kolindin zahtjev supotpiše i premijer Orešković, koji je danas rekao kako će o svemu dobro razmisliti i proučiti slučaj.

> Orešković: Nije važno što Karamarko i Petrov misle, ja ću odlučiti

Činjenica je da krug prijatelja i poznanika Kolinde Grabar Kitarović predstavlja pravu noćnu moru za sigurnostu službu, a dovoljno je bilo vidjeti svečanu ložu za vrijeme inauguracije gdje su bili lopovi, fašisti, dileri i ubojice. Štoviše, iako je gotovo svakome iole pametnom i upućenom u Hrvatskoj bilo jasno kakav sigurnosni rizik za ugled i povjerenje predstavlja Zdravko Mamić, Kolinda je dozvolila šefu Dinama da joj organizira rođendanski party.

No, ni to nije bilo dosta jer se usudila pomilovati čovjeka koji je osuđen jer je dao kredit njenom najvećem donatoru. Kolinda se ne odriče ni jednog svog prijatelja, no spremna se odreći Lozančića u zamjenu za nekog u kojeg će imati povjerenje. Slično neraskidivo prijateljstvo mogli smo vidjeti u slučaju Slavka Linića i Branka Šegona koje je završilo izgonom iz Vlade za obojicu.

No, krenimo redom.

Svečana loža u inat sigurnosnim službama



Kolinda je od početka pokazivala svima dobru znanu HDZ-ovu bahatost pa su tako Velimir Bujanec, Tomislav Merčep i Tomo Horvatinčić samo neka od kontroverznih imena koja su iz prvih redova gledali Kolindinu inauguraciju.



Velimir Bujanec je kontroverzni voditelj blizak HDZ-u, koji je osuđen na 10 mjeseci uvjetno jer je prostitutke plaćao kokainom, a koji ne krije svoju fascinaciju fašističkim režimima.



Tomislavu Merčepu sudi se zbog njegove uloge u ratnim zločinima nad civilima u Pakračkoj Poljani. Tužiteljstvo tvrdi kako je za zločine odgovoran Merčep te postrojba koja je po njemu prozvana "merčepovcima".



Merčepa se kao zapovjednika pričuvnog sastava MUP-a tereti za pljačku, odvođenja i ubojstva srpskih civila sa zagrebačkog, kutinskog i pakračkog područja. Jedan od viđenijih gostiju na inauguraciji bio je i Tomislav Horvatinčić, koji je u studenom proglašen krivim zbog izazivanja nesreće u primoštenskom akvatoriju u kojoj je u kolovozu 2011. poginuo talijanski bračni par. Bilo je tu mjesta za Josipa Klemma koji je nedavno priznao DORH-u izvlačenje tri milijuna kuna.

Stradao je Šeks, a što je s Kolindinim donatorom

Tekst se nastavlja ispod oglasa

Također, valja naglasiti i poseban skandal oko Kolindinih prijatelja u slučaju pomilovanja.



Kolinda je podsjetimo pomilovala Danka Seitera, koji je osuđen zbog milijunske štete u Karlovačkoj banci, među ostalim jer je oprostio kredit Nikoli Hanželu. Upravo je Hanžel jedan od najvećih donatora kampanje predsjednice.



Dao joj je više od 197.000 kuna, više od njega dao je samo HDZ.



Sva priča oko sumnjivih pomilovanja pokušala se zataškati navodnom ljutnjom predsjednice jer je Vladimir Šeks utjecao da se pomiluje njegov bivši savjetnik Vanja Goldberger. Kolindinog donatora sada više nitko i ne spominje. Kada su poznati Kolindini prijatelji, donatori i politička biografija u koruptivnoj vladi Ive Sanadera sasvim je očekivano da će tražiti nekoga od povjerenja da bude na čelu tajnih službi. Ne da nadzire i upozorava nego moguće i da zataškava.

Predsjednica neupućena u lik i djelo prijatelja Mamića?

Kolinda je na prošlotjednom sastanku Lozančiću rekla da više ne uživa njeno povjerenje. Podsjetimo, SOA je prisluškivala i pratila Zdravka Mamića, s kojim se Kolinda inače druži, koji je organizirao njenu rođendansku proslavu te koji je poznat kao veliki donator HDZ-a. Lozančić je navodno o svemu izvijestio tadašnjeg premijera Zorana Milanovića, no potonji slučaj službeno ne smije komentirati. Rekao je ipak kako se tome ne treba čuditi "kada se družiš s polusvijetom".



Kolinda je, nakon današnjeeg Oreškovićevog istupa, još jednom ponovila kako ne odustaje od svojih zahtjeva.

> Kolinda: Ostajem pri svome, Lozančiću više ne vjerujem



"Izgubila sam povjerenje u Lozančića", ponovila je danas predsjednica. O razlogu razrješenja, odnosno gubitka povjerenja u Lozančića nije htjela govoriti.



"Riječ je o nacionalnoj sigurnosti", rekla je Grabar Kitarović kao razlog zašto ne može reći zašto je smijenila Lozančića.

> Kolindina VIP loža: Fašisti, lopovi, ubojice...

Stazić: "Ili ćemo mi odustati od progona kriminalaca, ili će predsjednica odustati od svojih prijatelja"



Saborski zastupnik SDP-a Nenad Stazić danas je u Saboru rekao da bi Kolinda mogla biti svaki dan prisluškivana ako se nastavi družiti s "kriminalnim tipovima" kakvi su viđeni na njenoj inauguraciji.



"Ili ćemo mi odustati od progona kriminalaca, ili će predsjednica odustati od svojih prijatelja", kazao je. "HDZ želi represivni aparat izvan kontrole upotrijebiti protiv građana, protiv institucija, medija, novinara", poručio je danas u Saboru.

